**Tilskudd til skogkultur og utbetalinger fra skogfond**

**Kontrollplan for Kristiansand 2025**

# Kontrollplan for tilskudd til skogkultur/utbetaling av skogfond 2025:

Kontrollplan for Kristiansand **2025** er utarbeidet iht. Landbruksdirektoratets «Veileder for risikobasert kontroll av tilskudd til skogkultur og utbetalinger fra skogfond».

Det vises til «Retningslinjer for prioritering av søknader om tilskudd til nærings- og miljøtiltak i skogbruket NMSK Kristiansand kommune **2025**».

## Kontrollplanen gjelder:

Kontroll av søknader ihht § 4 i forskrift om Nærings- og miljøtiltak i skogbruket og utbetalingskrav ihht forskrift om skogfond

* Tilskudd/skogfond til ungskogpleie
* Tilskudd/skogfond til tettere planting og suppleringsplanting som klimatiltak
* Tilskudd/skogfond til gjødsling
* Skogfond til nyplanting
* Skogfond til markberedning
* Skogfond til skogkultur
* Skogfond til veibygging og veivedlikehold
* Skogfond til grøfting og grøfterensk
* Skogfond til sprøyting

## Saksbehandlingsrutiner:

Alle søknader journalføres i kommunens saksbehandlingssystem.

Før behandling kontrolleres det at innkomne søknader er fullstendige. For tilskuddsordningene kreves at skjemaet [LDIR-909](https://www.landbruksdirektoratet.no/nb/skogbruk/ordninger-for-skogbruk/tilskudd-til-skogkultur?openStep=264d6fee-ae8c-4984-9a10-5621fe2878c3-1) er tilstrekkelig utfylt med navn, gnr/bnr og kontonummer. Kostnader skal være dokumentert med faktura og/eller timelister for eget arbeid eller enhetspriser. Antall, areal og underkoder skal være fylt ut.

Stedsangivelse skal dokumenteres med kartvedlegg eller teig- og bestandsnummer. Ved grøfting/grøfterensk skal det lages et grøftekart som viser plassering av grøfter og antall meter grøft. Søknad skal være underskrevet av skogeier. Det skal fortrinnsvis søkes via [Altinn](https://www.landbruksdirektoratet.no/nb/skogbruk/ordninger-for-skogbruk/tilskudd-til-skogkultur?openStep=264d6fee-ae8c-4984-9a10-5621fe2878c3-1). Det er samme krav til dokumentasjon som ved papirsøknad.

**Priser ved arbeid i egen skog.**

Timepris for manuelt arbeid i egen skog er kr **400**.

Timepris ved bruk av egne/innleide maskiner er laveste timepris i Norsk Landbruk sine leiekjøringspriser for **2024**.

Makspris for markberedning er kr **750** pr dekar.

Makspris for grøfting/grøfterensk er kr **35** pr meter grøft.

Makspris for punktgjødsling i plantefelt er kr **500** pr dekar.

For tiltak ikke som ikke er tilskuddsberettigede , men som skal dekkes av skogfond, kreves skjema [LDIR-907](https://www.landbruksdirektoratet.no/nb/skogbruk/ordninger-for-skogbruk/refusjonskrav-for-utbetaling-fra-skogfond?openStep=9fdc3c69-4bdd-474d-af41-0257d0d1ce21-1) «Utbetaling fra skogfond til diverse formål»/ eventuelt at det er søkt via [Altinn.](https://www.landbruksdirektoratet.no/nb/skogbruk/ordninger-for-skogbruk/tilskudd-til-skogkultur?openStep=264d6fee-ae8c-4984-9a10-5621fe2878c3-1)

Kommunen har lagt lenke til alle skjema på kommunens hjemmeside.

Ufullstendige søknader blir ikke behandlet før de er komplette iht. kravene nevnt over.

Når en søknad er fullstendig, skal det foretas en skrivebordskontroll før vedtak fattes. Kontrollen skal inneholde en rimelighetsvurdering av kostnadene jf. anbefalte kostnadstak for tilskudd og skogfond i Agder og om kostnaden er i samsvar med arbeides omfang og kvalitet.

Det skal vurderes om tiltaket er skogfaglig og miljømessig forsvarlig utført.

Søknaden sjekkes mot kontrollplanen om feltkontroll skal utføres. Eventuell feltkontroll utføres før det fattes vedtak.

Søknaden saksbehandles i ØKS. Vedtaksbrev sendes søker.

Ved avslag på hele eller deler av søknaden skal dette begrunnes, og søker skal få melding om klagerett jf. forvaltningsloven.

En søknad behandles etter retningslinjene og tilskuddssatsene som gjelder når søknaden blir behandlet, uavhengig av om tiltaket ble utført på et tidligere tidspunkt.

Man har anledning til å søke om skogfond og tilskudd samme året som et tiltak blir utført, og innen utgangen av året etter.

Hvis tilskuddsbevilgningene blir brukt opp før året er omme, kan søknader ligge over til neste år og behandles etter neste års retningslinjer og tilskuddssatser.

## Risikobasert feltkontroll:

Kommunen skal gjennomføre risikobaserte feltkontroller på minimum 5 % av alle omsøkte tiltak hvert år. Det skal minimum utføres 3 feltkontroller årlig. Dersom risikovurderingen tilsier det, bør flere enn 5 % av tiltakene kontrolleres.

Ett tiltak er definert som en registreringslinje i søknadsskjema/fagsystem.

Det skal gjennomføres risikobasert feltkontroll på minimum 5 % av plantefeltene hvor det er søkt om tilskudd til tettere planting som klimatiltak.

**Risikoindikatorer for utvelgelse**

|  |  |  |
| --- | --- | --- |
| **Fargeindikator**  | **Betydning** | **Konkret risikoindikator**  |
|  | Kommunen bør gjennomføre feltkontroll  | • Tiltak med høyere kostnader enn årets anbefalte kostnadstak for tilskudd og skogfond fra Statsforvalter i Agder.• Tiltak hvor det er tvil om hvorvidt tiltaket er skogfaglig og miljømessig forsvarlig.• Søkere som tidligere har hatt avvik ved søknader.• Nye søkere. |
|   | Kommunen trenger ikke å utføre feltkontroll med mindre 5%- kravet ikke er oppfylt | • Kontroll av flere tiltak hos samme søker kan velges for feltkontroll for å oppfylle kravet om 5 % kontroll.  |

## Feltkontroll:

Feltkontrollen vil variere ut fra hvilke tiltak som skal kontrolleres.

* Kontrollere i felt at tiltak som er registrert i søknad stemmer med det som faktisk er utført.
* Kontrollere at tiltaket er skogfaglig og økonomisk forsvarlig.
* Kontrollere i felt at omfang av tiltaket (antall og areal) stemmer med søknad.
* Kontrollere at underkoder i søknad stemmer.
* Kontrollere at det er tatt nødvendige miljøhensyn ved gjennomføring av tiltaket.

Resultatet av feltkontrollen registreres i ØKS.

Når feltkontroll er utført kan vedtak fattes og vedtaksbrev sendes søker.